නමුත් සමූහ ඡායාරූප හැරුණුකොට හිමාෂීත් සමඟ තනිව ඡායාරූපයක් ගැනීමට ධනුක මදක්වත් උත්සුක වූයෙ නැත.මුළු විනෝදගමන පුරාවටම අතිශය නිහඬ පිළිවෙතක් මෙන්ම , අසීමිත සංවරකමක්, තැන්පත් බවක් ආරූඬ කරගෙන හුන් ධනුක ගැන සියල්ලෝම පුදුමයට පත්ව සිටියහ.ඊට වඩාත්ම හේතු වූයේ හිමාෂී බොහෝ විනෝදකාමී මෙන්ම කෙළිලොල් යුවතියක් නිසාත්,ඈ තුළ වූ අතිශය මිත්‍රශීලි බවත්ය.හිමාෂී ළඟදී ධනුකගේ මේ අසාමාන්‍ය තැන්පත්කම වඩාත් කැපී පෙනින.විනෝද චාරිකාව පුරාවටම අනෙක් සියල්ලෝම ගීත ගයමින්, අත්පුඩි තළමින් කෙළිකවටකම් කරමින් ඉතා සතුටින් බස් රථය තුළ පැමිණියද, ධනුක බොහෝ සන්සුන්ව, තැන්පත්ව වැඩි කතාබහකින් තොරව අවට සිරි නරඹමින්, කල්පනා කරමින්, විටෙක නින්දත් නොනින්දත් අතර සැරිසරමින් ගමන් කළේය.මෙලෙස චාරිකාව පුරාම ඔවුන් දෙදෙනාගෙ දුරස් බව ගැන ඇතිවූ කුතුහලය නිසාමදෝ ,ඡායාරූපයක් ගැනීමට මේධී විසින්ම ඔවුන්ට ආරාධනා කළාය."කෝ එන්න එන්න ..ඉක්මනට ඉතින්.."